Predkladacia správa

Na základe požiadavky Ministerstva financií Slovenskej republiky č. 4827/2001-42 zo dňa 27. marca 2001 vo veci predloženia vládou schválenej koncepcie Ministerstva zdravotníctva Slovenskej republiky na  dobudovanie koncových zdravotníckych pracovísk predkladám na rokovanie vlády Slovenskej republiky menovitý zoznam týchto pracovísk s kvantifikáciou kapitálových výdavkov vo výške 200 mil. Sk pre rok 2001 ako á 200 mil. Sk  aj na roky 2002 a 2003. 

Uznesením vlády SR k návrhu štátneho rozpočtu na rok 2001 č. 805 z 9.10.2000 a uznesením  NR SR č. 1197 zo dňa 13.12.2000 bolo schválené vytvoriť v Slovenskej republike koncové zdravotnícke pracoviská pre zabezpečenie komplexnej  liečebnej starostlivosti medicínsky najzávažnejších ochorení občanov a pre liečenie ústavných činiteľov, s cieľom využiť už vybudované zdravotnícke zariadenia a tieto len  doplniť  špičkovou zdravotníckou technikou, zodpovedajúcou požiadavkám na takéto zariadenia.  

 MZ SR navrhuje dovybavenie 13 pracovísk o ktorých rozhodla akreditačná komisia   odborných pracovníkov rezortov obrany, vnútra a zdravotníctva. S výstavbou nového objektu sa počíta len vo Fakultnej nemocnici L. Pasteura v Košiciach a to o stavbu „ Rozšírenie kliniky rádioterapie a onkológie“. Vo Fakultnej nemocnici s poliklinikou Akad. Dérera Bratislava sa jedná o rekonštrukciu stávajúcich objektov : „ Rekonštrukcia operačných sál, JIS a modernizácia pacientských izieb “,  „ Adaptácia objektu na Limbovej ul. č. 3 na transfúznu stanicu “ a „ Rekonštrukcia rehabilitačného oddelenia “.